হুমকির মুখে দেশের তথ্যনিরাপত্তা - কর্পোরেট
কর্পোরেট
হুমকির মুখে দেশের তথ্যনিরাপত্তা
কর্পোরেট ম্যাগাজিন
3 বছর ago
পাইরেটেড সফটওয়্যার ব্যবহারের ফলে হুমকির মুখে পড়ছে দেশের তথ্যনিরাপত্তা ব্যবস্থা। আবার এ ধরনের সফটওয়্যার ব্যবহারের মাধ্যমে যেসব ফ্রিল্যান্সার বিভিন্ন মার্কেট প্লেসে কাজ করছেন, তারাও শ্রমের ন্যায্যমূল্য পাচ্ছেন না। বিশেষজ্ঞরা বলছেন, উন্মুক্ত সফটওয়্যার ব্যবহারের কারণে এ ঝুঁকি কমবে এবং বড় অঙ্কের বৈদেশিক মুদ্রা সাশ্রয় সম্ভব। তবে এ বিষয়ে সরকারি পর্যায়ে কোনো উদ্যোগ না থাকায় দেশে উন্মুক্ত সফটওয়্যারের ব্যবহার প্রত্যাশিত হারে বাড়ছে না।
খাতসংশ্লিষ্টরা বলছেন, ইন্টারনেটের ক্রমবর্ধমান ব্যবহারের পরিপ্রেক্ষিতে লাইসেন্সবিহীন বা পাইরেটেড সফটওয়্যার ব্যবহার ঝুঁকি তৈরি করছে। এ ধরনের সফটওয়্যারের ক্ষেত্রে মূল প্রস্তুতকারী প্রতিষ্ঠানের তৈরি প্রয়োজনীয় নিরাপত্তামূলক ব্যবস্থা অনেক ক্ষেত্রে কাজ করে না। এতে তৈরি হয় নিরাপত্তা ঝুঁকি। ব্যবহারকারীর অজান্তেই তার তথ্য চুরি কিংবা পাচার হওয়ার আশঙ্কা থাকে।
আরো পড়ুন – ইল্যান্সে দেশি ফ্রিল্যান্সারদের আয় বাড়ছে
বাংলাদেশ ওপেন সোর্স নেটওয়ার্কের (বিডিওএসএন) সাধারণ সম্পাদক মুনির হাসান এ প্রসঙ্গে  বলেন, লাইসেন্সবিহীন সফটওয়্যার ব্যবহারে তথ্যনিরাপত্তার ঝুঁকি তৈরি হচ্ছে। তবে দেশে ওয়েবভিত্তিক বিভিন্ন মুক্ত সফটওয়্যারের ব্যবহার জনপ্রিয় হয়ে উঠেছে। মজিলার উদাহরণ দিয়ে তিনি বলেন, প্রাতিষ্ঠানিকভাবে অনেক ক্ষেত্রেই মুক্ত অপারেটিং সিস্টেম ব্যবহার হচ্ছে। তবে ব্যক্তিগত পর্যায়ে এটি সেভাবে বাড়ছে না।
সম্প্রতি বিজনেস সফটওয়্যার অ্যালায়েন্স (বিএসএ) পরিচালিত গ্লোবাল সফটওয়্যার সার্ভে অনুযায়ী, ২০১১ সালের তুলনায় গত বছর বিশ্বব্যাপী লাইসেন্সবিহীন সফটওয়্যারের ব্যবহার ২ শতাংশ বেড়ে দাঁড়িয়েছে ৪৩ শতাংশে। এশিয়া-প্রশান্ত মহাসাগরীয় অঞ্চলে এ ধরনের সফটওয়্যারের ব্যবহার বেশি। এ অঞ্চলের দেশগুলোর মধ্যে একক দেশ হিসেবে সবচেয়ে বেশি পাইরেটেড সফটওয়্যার ব্যবহার হয় বাংলাদেশে। তবে কয়েক বছর ধরে দেশে পাইরেটেড সফটওয়্যারের ব্যবহার কমছে।
ওই জরিপ অনুযায়ী, ২০১৩ সাল শেষে বাংলাদেশে লাইসেন্সবিহীন সফটওয়্যার ব্যবহারের হার দাঁড়িয়েছে ৮৭ শতাংশ। এর বাজার প্রায় ১৯ কোটি ৭০ লাখ ডলারের। ২০১১ সালে এ ধরনের সফটওয়্যার ব্যবহারের হার ছিল ৯০ শতাংশ, ২০০৯ সালে ৯১ ও ২০০৭ সালে ৯২ শতাংশ।
২০১১, ২০০৯ ও ২০০৭ সালে লাইসেন্সবিহীন সফটওয়্যারের বাজার ছিল যথাক্রমে ১৪ কোটি ৭০ লাখ, ১২ কোটি ৭০ লাখ ও ৯ কোটি ২০ লাখ ডলার।
বিএসএর জরিপ বলছে, দক্ষিণ এশিয়ার দেশগুলোর মধ্যে ভারতে লাইসেন্সবিহীন সফটওয়্যার ব্যবহারের হার ৬০ শতাংশ, পাকিস্তানে ৮৫ ও শ্রীলংকায় ৮৩ শতাংশ।
ফাউন্ডেশন ফর ওপেন সোর্স সলিউশন্স (এফওএসএস) বাংলাদেশের মহাসচিব সাজেদুর রহিম জোয়ারদার বলেন,  উন্মুক্ত সফটওয়্যারের ব্যবহার বাড়াতে সচেতনতা বাড়ানোর বিকল্প নেই। সরকারের সফটওয়্যার উন্নয়নে বিনিয়োগ করা উচিত। উন্মুক্ত সফটওয়্যারের ব্যবহার বাড়লে দেশের অর্থনৈতিক উন্নয়ন ত্বরান্বিত হবে। বহির্বিশ্বে দেশের ভাবমূর্তি বাড়াতেও সহায়তা করবে।
আরো পড়ুন – ভুলক্রমে উইন্ডোজ ৯ এর তথ্য ফাঁস করল মাইক্রোসফট
মনের ভাব বুঝার সফটওয়্যার তৈরি করছে ডেল
সফটওয়্যার খাতের বিকাশে টাস্কফোর্স গঠন করবে বাংলাদেশ সরকার
Comments
comments
Categories: সাইবার ক্রাইম
Tags: উন্মুক্ত সফটওয়্যার, তথ্যনিরাপত্তা, পাইরেটেড সফটওয়্যার, ফ্রিল্যান্সার, সফটওয়্যার
Leave a Comment
কর্পোরেট
Powered by WordPress
Back to top